**Έκθεση της Κοινοβουλευτικής Επιτροπής Μεταφορών, Επικοινωνιών και Έργων**

**για το νομοσχέδιο «Ο περί Μέτρων Εξορθολογισμού για την Προώθηση της Υλοποίησης του Διευρωπαϊκού Δικτύου Μεταφορών (ΔΕΔ-Μ) Νόμος του 2023»**

**Παρόντες:**

 Μαρίνος Μουσιούττας, πρόεδρος Βαλεντίνος Φακοντής

 Κώστας Κώστα Χρίστος Ορφανίδης

 Φωτεινή Τσιρίδου Χρύσανθος Σαββίδης

 Δημήτρης Δημητρίου Ηλίας Μυριάνθους

 Πρόδρομος Αλαμπρίτης Σταύρος Παπαδούρης

 Γιαννάκης Γαβριήλ

 Η Κοινοβουλευτική Επιτροπή Μεταφορών, Επικοινωνιών και Έργων μελέτησε το πιο πάνω νομοσχέδιο σε τέσσερις συνεδρίες της, που πραγματοποιήθηκαν στις 14 Δεκεμβρίου 2023, 11 Ιανουαρίου 2024 και την 1η και 8 Φεβρουαρίου 2024. Στο πλαίσιο της εξέτασης του εν λόγω νομοσχεδίου κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Μεταφορών, Επικοινωνιών και Έργων, του Τμήματος Δημοσίων Έργων του ίδιου υπουργείου, της Νομικής Υπηρεσίας της Δημοκρατίας και του Γενικού Λογιστηρίου.

 Η Ομοσπονδία Εργοδοτών και Βιομηχάνων (ΟΕΒ) και το Κυπριακό Εμπορικό και Βιομηχανικό Επιμελητήριο (ΚΕΒΕ), παρ’ όλο που κλήθηκαν, δεν εκπροσωπήθηκαν στη συνεδρία της επιτροπής.

 Σκοπός του προτεινόμενου νόμου είναι η εναρμόνιση του εθνικού νομοθετικού πλαισίου με την Οδηγία (ΕΕ) 2021/1187 του Ευρωπαϊκού Κοινοβουλίου και του Συμβουλίου της 7ης Ιουλίου 2021 περί μέτρων εξορθολογισμού για την προώθηση της υλοποίησης του διευρωπαϊκού δικτύου μεταφορών (ΔΕΔ-Μ).

Ειδικότερα, με βάση το πεδίο εφαρμογής του προτεινόμενου νόμου, ρυθμίζονται τα ακόλουθα:

* 1. Έργα τα οποία πραγματοποιούνται στους διαδρόμους του κεντρικού διευρωπαϊκού δικτύου μεταφορών, όπως αυτό καθορίζεται με βάση τις πρόνοιες του Κανονισμού (ΕΕ) αριθ. 1315/2013 του Ευρωπαϊκού Κοινοβουλίου και του Συμβουλίου της 11ης Δεκεμβρίου 2013 περί των προσανατολισμών της Ένωσης για την ανάπτυξη του διευρωπαϊκού δικτύου μεταφορών και για την κατάργηση της απόφασης αριθ. 661/2010/EE.
	2. Δημόσιες συμβάσεις για διασυνοριακά έργα που εμπίπτουν στις πρόνοιες του πιο πάνω Κανονισμού.
	3. Έργα που περιλαμβάνονται στο εθνικό κεντρικό και εκτεταμένο δίκτυο, συμπεριλαμβανομένων και ορισμένων έργων που εξαιρούνται από τον πιο πάνω Κανονισμό.

Περαιτέρω, στις προτεινόμενες ρυθμίσεις περιλαμβάνονται τα ακόλουθα:

1. Η υποχρέωση της αρμόδιας αρχής, ήτοι του Υπουργείου Μεταφορών, Επικοινωνιών και Έργων, να μεριμνά, ώστε οι εμπλεκόμενες στη σχετική διαδικασία αδειοδότησης αρχές θα παρέχουν προτεραιότητα στα έργα που εμπίπτουν στο πεδίο εφαρμογής του προτεινόμενου νόμου έναντι άλλων.

1. Ο καθορισμός του Τμήματος Δημοσίων Έργων του Υπουργείου Μεταφορών, Επικοινωνιών και Έργων ως της εντεταλμένης αρχής για τους σκοπούς του προτεινόμενου νόμου και ο καθορισμός των απορρεουσών υποχρεώσεών της ως τέτοιας αρχής.
2. Οι διαδικασίες αδειοδότησης των έργων που εμπίπτουν στο πιο πάνω πεδίο εφαρμογής, συμπεριλαμβανομένης της μέγιστης διάρκειας ολοκλήρωσής τους.
3. Ο τρόπος συνεργασίας της αρμόδιας αρχής με άλλες αντίστοιχες αρχές κρατών μελών, σε περίπτωση διασυνοριακού έργου, και ο ρόλος των Ευρωπαίων Συντονιστών που δυνατό να οριστούν σύμφωνα με τις πρόνοιες του πιο πάνω Κανονισμού.
4. Ορισμένες μεταβατικές ρυθμίσεις που αφορούν την εφαρμογή συγκεκριμένων προνοιών του προτεινόμενου νόμου και την υποχρέωση της αρμόδιας αρχής να ενημερώνει ανά διετία την Ευρωπαϊκή Επιτροπή για τις διαδικασίες αδειοδότησης που εμπίπτουν στο πεδίο εφαρμογής του.

 Σημειώνεται ότι η προθεσμία εναρμόνισης της Δημοκρατίας με την πιο πάνω Οδηγία ήδη παρήλθε στις 10 Αυγούστου 2023 και, ως εκ τούτου, η Ευρωπαϊκή Επιτροπή, λόγω της μη έγκαιρης εναρμόνισης, απέστειλε, στις 27 Σεπτεμβρίου 2023, προειδοποιητική επιστολή στη Δημοκρατία. Σημειώνεται περαιτέρω ότι το υπό εξέταση νομοσχέδιο κατατέθηκε στη Βουλή στις 30 Νοεμβρίου 2023.

 Στο πλαίσιο της συζήτησης του υπό αναφορά νομοσχεδίου από την επιτροπή, η εκπρόσωπος του Υπουργείου Μεταφορών, Επικοινωνιών και Έργων, αφού επεξήγησε τις πρόνοιες του νομοσχεδίου, επισήμανε ότι τα διασυνοριακά έργα για τα οποία προβλέπονται ρυθμίσεις στην εν λόγω Οδηγία ουσιαστικά δεν αφορούν την Κύπρο, επειδή είναι νησί. Όπως όμως ανέφερε, τα έργα του εθνικού δικτύου μεταφορών, το οποίο διαχωρίζεται σε κεντρικό και σε εκτεταμένο δίκτυο μεταφορών, την αφορούν και δύναται να εξασφαλίζει γι’ αυτά σχετική επιχορήγηση από την Ευρωπαϊκή Ένωση.

 Η εκπρόσωπος της Νομικής Υπηρεσίας της Δημοκρατίας ενημέρωσε την επιτροπή ότι ορισμένες από τις πρόνοιες της εν λόγω Οδηγίας, οι οποίες αφορούν συγκεκριμένα σε διασυνοριακά έργα, δεν κρίθηκε σκόπιμο να συμπεριληφθούν στον προτεινόμενο νόμο.

 Στο στάδιο της κατ’ άρθρο συζήτησης του νομοσχεδίου, το αρμόδιο υπουργείο, σε συνεννόηση με τη Νομική Υπηρεσία, κατέθεσε στην επιτροπή αναθεωρημένο κείμενο αυτού στο οποίο επήλθαν ορισμένες τροποποιήσεις και βελτιώσεις κυρίως για σκοπούς ορθότερης εναρμόνισης με το ενωσιακό δίκαιο. Επιπρόσθετα, κρίθηκε σκόπιμο από την επιτροπή όπως επέλθουν σ’ αυτό και ορισμένες επιμέρους λεκτικές και νομοτεχνικές διορθώσεις.

 Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, ομόφωνα εισηγείται στη Βουλή την ψήφιση του νομοσχεδίου, όπως αυτό έχει τελικά διαμορφωθεί, σε νόμο.

20 Φεβρουαρίου 2024

Αρ. Φακ.: 23.01.064.185-2023

GA/ΘΧ/ΧΜ